**מקיטה** (במקור: **וג'יטה**. ביפנית: **ベジータ**, באנגלית: **Vegeta**), הידוע גם בתוארו המלא **הנסיך מקיטה הרביעי** (יפנית: **ベジータ 王子 四世**, אנגלית: **Prince Vegeta IV**) הוא דמות בדיונית המופיעה בזיכיון המאנגה והאנימה "דרגון בול" מאת אקירה טוריאמה. דמותו של מקיטה הופיעה לראשונה בפרק 204 של המאנגה המקורית, "Sayonara, Son Goku!", שם הופיע תחילה כנבל-על המבקש לפלוש לכדור הארץ על מנת לאסוף את שבעת כדורי הדרגון בול ולזכות בחיי נצח. עם התקדמות העלילה, הפך בהדרגה לאנטי-גיבור ולגיבור-על.

על פי עלילת המאנגה, מקיטה הוא הנסיך של גזע לוחמים חייזריים דמוי-פרימטים המכונה "סאיאנים" שכמעט ונכחד לאחר שאסון תקף את כוכב הבית שלהם. מקיטה מתואר כיהיר וגאוותן, וגאה במורשת הסאיאנית שלו וכמעמדו כ"נסיך הסאיאנים". לאחר שהוא מובס על ידי סון גוקו לראשונה, נחוש מקיטה בדעתו לסעוד את גאוותו הפצועה, להתעלות על גוקו, ולהפוך שוב ללוחם החזק ביותר ביקום. בתחילה, הוצג מקיטה כלוחם אכזר וחסר רחמים שהשמיד אינספור כוכבי-לכת ורצח המונים בשירותו של פריזה העריץ. בהמשך המאנגה, לאחר שאיחד כוחות עם יריביו מכדור הארץ על מנת להתמודד כנגד אדונו לשעבר, ולאחר שעבר לגור בכדור הארץ, התרככה מעט דמותו, והוא הפך עד מהרה לאחד מהגיבורים הגדולים של כדור הארץ, כאשר הוא עוזר לסכל את מזימותיהם של נבלים כסל, מאג'ין בו, גוקו בלאק, זאמאסו ומורו.

דמותו של מקיטה זכתה לפופולריות רבה, ועד מהרה הפכה לאחת הדמויות המזוהות ביותר עם הזיכיון, ועם ז'אנר האנימה והמאנגה באופן כללי. היריבות בין מקיטה לבין גוקו, הגיבור הראשי בזיכיון, הפכה לאחת היריבויות הידועות ביותר בעולם האנימה, והיא אחד מקווי העלילה המרכזיים המתוארים במאנגה של דרגון בול ודרגון בול סופר, ובמדיות השונות המבוססות עליהן.

יצירת הדמות
-----------

במקור, תכנן טוריאמה שדמותו של מקיטה תהיה דמות נבל שולית למדי, עם "זמן מסך" קצר יחסית וכמעט ללא תרומה לקידום עלילת המאנגה, והיא אכן הוצגה ככזאת בהופעותיו הראשונות בקומיקס. באופן בלתי צפוי, הפכה דמותו של מקיטה לפופולרית מספיק על מנת שטוריאמה יחליט בסופו של דבר לחזור בו מכוונתו, ולהשאיר אותו בסיפור לזמן רב יותר. בשלב מסוים, טען טוריאמה כי קיבל מכתב מאחד הקוראים ובו בקשה מטוריאמה "שלא יהרוג את מקיטה", והוא אכן נענה לבקשה זו. כמו כן, טען טוריאמה כי בהתחלה הוא פיתח חוסר חיבה מופגן כלפי דמותו של מקיטה, בנימוק כי היא "נתעבת", אך עם הזמן השתנה יחסו השלילי כלפיה, ולטענתו, אישיותו ה"ישירה" של מקיטה מקלה על מלאכת כתיבת העלילה. בראיון שהעניק לאור יציאת הסרט "דרגון בול Z: קרב האלים" בשנת 2014, טען טוריאמה כי הוא הופתע מהפופולריות של הדמות, שרק הלכה וגברה עם השנים. הוא הסביר: "חשבתי לשים קץ ל[סיפורו] כסתם עוד נבל, אבל בזמן שכתבתי, הרגשתי שהרשעות שלו [...] לצד הישירות והכנות שלו, הייתה מעניינת באופן בלתי צפוי. לא דמיינתי שדמות עם תסרוקת כזו יהפוך לפופולרי, ובכל זאת הוא זכה ליותר קולות מגוקו בסקרי הדמויות האהובות ביותר". לאחר יציאת הסרט הביע טוריאמה את רצונו להפוך את מקיטה לכוכב הראשי של אחד מסרטי האנימציה הבאים בזיכיון, אך הדגיש כי מדובר ברצונו האישי ותו לא.

בהופעותיו הראשונות במאנגה, מקיטה מתואר כנמוך ורזה יחסית לשותפיו גודלי הגוף, נאפה וראדיץ, וכן ביחס לסון גוקו. עם התקדמות העלילה, הופך מקיטה למוצק ושרירי יותר כתוצאה מהאימונים האינטנסיביים שהוא עובר. למקיטה יש תסרוקת מזדקרת למעלה שאינה משתנה לאורך כל המאנגה, כיוון ששיערם של סאיאנים טהורי גזע לא משתנה אף פעם. בניגוד לגוקו, אשר גדל בכדור הארץ ומעדיף ללבוש חליפות לחימה כנהוג אצל אמני לחימה בכדור הארץ, מקיטה, מתוך גאווה במוצאו הסאיאני, מעדיף ללבוש חליפת לחימה סאיאנית. חליפה זו מורכבת מבגד גוף בצבע כחול רויאל ואפוד מגן בצבע לבן ובז'. חליפת הלחימה הסאיאנית מתאימה את עצמה למידותיו של הלובש. 

כל דמויות הסאיאנים שהופיעו במאנגה מכונות בשמות שנלקחו מעולם הצומח. המקור לשם המקורי "וג'יטה" הוא המילה האנגלית לירקות (Vegetables; וג'טייבלס). עם זאת, בדיבוב העברי השתנה שמו ל**מקיטה** כתוצאה מטעות תרגום.

כוחות ויכולות
-------------

לפני הכחדתו, התאפיין גזע הסאיאנים במבנה חברתי היררכי מוקפד היטב, כאשר סאיאנים צעירים נמדדים לפי רמת האנרגיה שלהם בלידתם. סאיאנים כקאקארוט שנולדו עם עוצמה נמוכה, ננטשים בהיותם תינוקות על כוכבי לכת המאוכלסים בתושבים חלשים על מנת שיוכלו לכבוש או להשמיד אותם כשיגדלו. מקיטה, לעומתם, נולד כבר עם רמת אנרגיה גבוהה שאיפשרה לו להוביל עוד בצעירותו קבוצה מצומצמת של "לוחמי עלית", המונה את הלוחמים החזקים ביותר מבין הסאיאנים - בהיותו בנו של המלך מקיטה, שהיה באופן טבעי הסאיאני החזק מכולם. כתוצאה מכך, הפגין מקיטה עוד מגיל צעיר יכולות רבות ככוח, מהירות וסיבולת על-אנושיים, יכולת תעופה, ויכולת שליטה באנרגיית ה"צ'י" המאפשרת לו ליצור גלי אנרגיה, ולשלוט בהם. מהלך הלחימה המזוהה ביותר עם מקיטה הוא ה"גאליק גאן" (Galick Gun), גל אנרגיה רב עוצמה המסוגל להשמיד כוכב לכת שלם.

ככל הסאיאנים, מקיטה מחזיק ביכולת להפוך לקוף ענק המכונה "אוזארו" כאשר הירח מלא, כל עוד זנבו נמצא עליו. בניגוד לגוקו ולגוהאן, אשר הופכים לחיות פרא נטולות מודעות בעת הטרנספורמציה ומאבדים את זכרונם לאחר מכן, מקיטה מסוגל לשלוט בצורת הקוף שלו ולשמור על מודעותו כפי שהיתה. כאשר הוא הופך לקוף, רמת הכוח שלו מוכפלת פי 10 מהרגיל. כמו כן, בהיעדר ירח, מקיטה מסוגל לייצר "ירח מלאכותי" שיעניק לו את האנרגיה הדרושה לשם הטרנספורמציה. מקיטה מאבד את היכולת להפוך לקוף כאשר זנבו נכרת על ידי יאג'ירובי במהלך הקרב הראשון שלו נגד גוקו. וככל הסאיאנים, גם מקיטה מסוגל להגביר את רמת כוחו ככל שהוא מבלה יותר זמן בלחימה, ובפרט כאשר הוא מתאושש מפציעה קשה או מחוויית סף-מוות, ומרבה לנצל את היכולת הזו לאורך העלילה.

לאחר שהוא חוזה ביריבו גוקו משיג את טרנספורמציית ה"סופר סאיין", שנחשבה לאגדה בקרב הסאיאנים, למרות אמונתו כי גוקו נחות ממנו מבחינה מעמדית, עמל מקיטה אף הוא להשיג את הטרנספורמציה הזו מתוך אמונה שדבר זה יחזיר את מעמדו כ"נסיך הסאיאנים", ובסופו של דבר מצליח להשתנות אף הוא ל"סופר סאיין". לאורך העלילה, וכחלק מהיריבות שלו עם גוקו, שואף מקיטה אף הוא להתעלות על עצמו ועל יריבו הוותיק, ומשיג גם את דרגות ה"סופר סאיין 2", ובדרגון בול סופר גם את השליטה באנרגיה של "האל הסופר סאיאני" וכתוצאה מכך גם את דרגת ה"סופר סאיין בלו". (באנימה דרגון בול GT, שאינה חלק מהמאנגה, מצליח מקיטה להשיג גם את דרגת ה"סופר סאיין 4"). תוך כדי, מצליח מקיטה ללמוד מהלכי לחימה חדשים דוגמת מתקפת ה"ביג באנג" (ビッグバンアタック, Big Bang Attack) וה"פיינל פלאש" (ファイナルフラッシュ, Final Flash).

לאורך העלילה של דרגון בול סופר, ניכר כי מקיטה מעוניין לנתב דרך משלו בדרכו להגשים את מטרת חייו - להתעלות על גוקו. לאחר שהוא חוזה בגוקו משיג את טכניקת ה"אולטרה אינסטינקט" במהלך הטורניר הבין-יקומי, מחליט מקיטה כי זוהי אינו הדרך שבה הוא מעוניין ללכת בה, כאשר הוא מעדיף להתמקד בדרך מבוססת כוח ועוצמה, המתאימה לאופיו. כתוצאה מכך, הוא משיג שליטה על צורה חזקה ומפותחת יותר של דרגת ה"סופר סאיין בלו", הזהה בעוצמתה לשילוב ה"סופר סאיין בלו קאיו-קן" של גוקו.

לאחר הטורניר, התאמן מקיטה עם לורד בירוס, אל ההרס של היקום, על מנת ללמוד את טכניקות הלחימה של אלי ההרס. כתוצאה מכך, השיג מקיטה שינוי צורה ייחודי המזוהה עם אלי ההרס ומכונה "אולטרה אגו" (我儘の極意, מילולית "סודו של האיש האגואיסט") כמעין שינוי צורה מנוגד באופיו ל"אולטרה אינסטינקט" של גוקו.

ביוגרפיה בדיונית
----------------

### לפני דרגון בול

הנסיך מקיטה הרביעי נולד בכוכב בז'יטה (כתיב שגוי של "וג'יטה" שהופיע בדיבוב העברי), הנושא את שמו, למלך מקיטה, המלך של גזע הסאיאנים. באותו הזמן, היה המלך מקיטה נתינו של פריזה העריץ הבין-גלקטי, וצבא הסאיאנים תחת פיקודו היו עושי דברו הנאמנים ביותר של פריזה. בהיותו אחד מהלוחמים הסאיאנים החזקים ביותר, מונה מקיטה עוד מצעירותו להוביל כוח של לוחמי עלית מקרב בני הגזע. בזמן שמקיטה ושותפיו לכוח העלית, נאפה וראדיץ, נשלחו למשימת כיבוש על כוכב לכת מרוחק, פריזה, שחשש מפני הופעתו האפשרית של "הסופר סאיין האגדי" אשר יביס אותו בסופו של דבר, מחליט להיפטר מהסאיאנים על ידי רצח המלך מקיטה ולאחר מכן השמדת כוכב מקיטה יחד עם כל הסאיאנים שהיו עליו לאחר שהוא מדכא בקלות את המרד של בארדוק, אביהם של קאקארוט (הלא הוא סון גוקו) וראדיץ.

פריזה, בחושבו כי מקיטה, נאפה וראדיץ נותרו אחרוני הסאיאנים (ולא היה מודע לעובדה שמספר מצומצם של סאיאנים, ביניהם קאקארוט התינוק, ברולי ואביו פאראגוס, הצליחו להימלט ללא ידיעתו), מספר להם כי כוכב הבית שלהם הושמד באסון טבע ומותיר אותם כחיילי עלית תחת פיקודו, תוך כדי שהוא מתעמר בהם ומשפיל אותם. בעוד ששני שותפיו הזועמים מפצירים במקיטה לצאת כנגד פריזה וחושדים כי הייתה לו יד בהשמדת כוכב הבית שלהם, מקיטה עוצר אותם מלעשות זאת בנימוק כי עליהם לצבור כוח בטרם יצאו בגלוי כנגד פריזה ועושי דברו.

### דרגון בול Z

מקיטה מוצג בתחילה כאחד מאחרוני הסאיאנים אשר מטרתו להגיע לכדור הארץ ולמצוא את "כדורי הדרגון בול" מגשימי המשאלות על מנת לבקש לעצמו חיי נצח. מקיטה ושותפו, נאפה, לומדים על הימצאותם של כדורי הדרגון בול משותפם ראדיץ, אשר נשלח לכדור הארץ על מנת למצוא את אחיו, סון גוקו, ונהרג במהלך הקרב ביניהם, שהסתיים גם במותו של גוקו.

בזמן שגוקו מתאמן בעולם המתים יחד עם המלך קאיו, פולשים שני הסאיאנים לכדור הארץ וזורעים בו הרס וחורבן. נאפה מתמודד מול הלוחמים הטובים ביותר בכדור הארץ - פיקורו, גוהאן, קרירין, יאמצ'ה, טיאן שינהאן ושיאצו - ומביס את כולם תוך כדי שהוא הורג בחלק מהם. לפני שהוא פונה להרוג את גוהאן וקרירין, מגיע סוף סוף סון גוקו לאחר שהוחזר לחיים וסיים את אימוניו עם המלך קאיו. למרבה תדהמתו של מקיטה, מביס גוקו את נאפה בקלי קלות בזכות כוחותיו החדשים. נאפה המובס מבקש עזרה ממקיטה, אך מקיטה מעדיף לרצוח אותו באכזריות מתוך הבושה כי לוחם עלית כמוהו הובס על ידי לוחם נחות במעמדו ממנו. מקיטה לאחר מכן פונה להלחם בגוקו, שמצליח לגבור עליו בזכות טכניקת ה"קאיו-קן" ומאלץ אותו להשתמש בטכניקה סאיאנית המאפשרת לו להפוך לקוף ענק ה"אוזארו" בהיעדר ירח מלא. אף על פי שבצורת הקוף שלו הוא מצליח להכות קשות את גוקו, הוא בסופו של דבר מובס בזכות טכניקת "כדור הגנקי דמה" של גוקו ובסיועם של קרירין, גוהאן ויאג'ירובה. לאחר שגוקו החליט לחוס על חייו, מצליח מקיטה הפצוע אנושות להימלט מכדור הארץ עם חלליתו, ונשבע לנקום בגוקו שהשפיל את כבודו.

לאחר מכן, פונה מקיטה אל כוכב הלכת "נאמק" לאחר שהוא למד כי גם שם מצויים כדורי דרגון בול ומחליט להיעזר בהם על מנת להשיג את מטרתו. על הכוכב, פוגש מקיטה בפריזה ועוזריו שכבר החלו במסע טבח על כוכב הלכת על מנת למצוא את כדורי הדרגון בול. מקיטה, שהתחזק בהרבה מאז הקרב על כדור הארץ, מחליט לפעול כנגד פריזה בגלוי ומשתלט בעצמו על מספר כדורי דרגון בול לאחר שהוא טובח בבני הכוכב. בשלב יותר מאוחר, נאלץ מקיטה לאחד כוחות עם גוהאן וקרירין (שהגיעו אף הם לכוכב על מנת למצוא את כדורי הדרגון בול ולהסתייע בהם להחייאת חבריהם המתים) כנגד כוח העלית של פריזה, צוות גיניאו, ומאוחר יותר כנגד פריזה בעצמו ושינויי הצורה שלו. מקיטה, שהתרברב בפני פריזה כי הוא "הסופר סאיין האגדי", מוצא עצמו בסופו של דבר מוכה קשות על ידי פריזה רב-העוצמה ונהרג על ידו, לא לפני שהוא מספר לגוקו (שהגיע אף הוא לכוכב בשלב מסוים) את האמת מאחורי השמדת הגזע הסאיאני, מציין בפניו כי יש לו את הפוטנציאל להפוך ל"סופר סאיין האגדי" ומשביע אותו לנקום את נקמת הסאיאנים.

בסופו של דבר, מצליח מקיטה לחזור לחיים בזכות משאלה מכדורי הדרגון בול של כדור הארץ, וחוזה בגוקו שאכן הצליח להפוך לסופר סאיין מתמודד כנגד פריזה, לפני שהוא משוגר לכדור הארץ יחד עם יתר תושבי הכוכב.

לאחר תבוסתו של פריזה, מחליט מקיטה בסופו של דבר להתיישב בכדור הארץ, שם הוא נושא לאישה את בורמה ולהם נולד ילד בשם טראנקס. באותו הזמן, מגיע מציר זמן חלופי בעתיד טראנקס בוגר יותר ומזהיר את הלוחמים בכדור הארץ מפני האנדרואידים המסוכנים של ד"ר ג'ירו מצבא הסרט האדום, אשר זרעו הרס וחורבן בעולם והרגו את מרבית לוחמיו החזקים, לרבות מקיטה. תוך כדי האימונים לקראת בואם של האנדרואידים, מצליח מקיטה להפוך אף הוא לסופר סאיין לאחר אימונים מפרכים. בזכות כוחו החדש, מצליח מקיטה להתמודד מול אנדרואידים 19 ו-20 של צבא הסרט האדום, אך אינו מצליח להתמודד מול אנדרואידים 17 ו-18. כתוצאה מכך מחליט מקיטה למצוא דרך לעלות על הכוח של הסופר סאיין ומתאמן יחד עם טראנקס העתידי ב"חדר הזמן והנשמה". לאחר שהוא מסיים את אימוניו, פוגש מקיטה בביו-אנדרואיד רב-העוצמה סֵל, ומכה אותו קשות. סל, שמבין שגאוות הלוחם הסאיאני של מקיטה מניעה אותו לחפש לוחמים חזקים להתמודד מולם, מפציר במקיטה לאפשר לו לשאוב את אנדרואיד 18 על מנת להשיג את צורתו המושלמת, ולאחר מכן, מביס אותו. בסופו של דבר, מובס סל ומחוסל סופית בידי גוהאן, לאחר שהתערבותו של מקיטה אפשרה לגוהאן לגבור על כוחותיו של סל.

7 שנים לאחר תבוסתו של סל, נאלצים לוחמי ה-Z להתאחד כנגד איום חדש מצד הקוסם באבידי המבקש להחיות את השד מאג'ין בו. באבידי, שמזהה את נקודת התורפה באופיו הגאוותני של מקיטה, מכשף אותו ומעניק לו את כוחות ה"מאג'ין" שישחררו לחופשי את הרוע שנותר בליבו, על מנת שיהפוך לאחד מעושי דברו. למרות הכישוף של באבידי, מסרב מקיטה להיענות לפקודותיו של באבידי ובמקום זאת פונה נגד גוקו על מנת לסיים את היריבות ביניהם אחת ולתמיד. הקרב בין גוקו ומאג'ין מקיטה מעניק את האנרגיה הדרושה על מנת לעורר את מאג'ין בו. לאחר שהשניים מגלים כי מאג'ין בו התעורר סוף סוף, מערים מקיטה על גוקו ומעלף אותו, ואז פונה להלחם לבד כנגד מאג'ין בו, ומקריב את חייו על מנת לנסות ולהביס את מאג'ין בו כדי למנוע מבו לפגוע בכל היקר לו - בורמה, טראנקס, ואפילו יריבו, גוקו. עם זאת, מתברר כי בו הצליח לשרוד את הפיצוץ וממשיך במסע ההרס שלו, ואף הופך לחזק ועוצמתי יותר.

מאוחר יותר, מקיטה, שהורשה לחזור כמת לכדור הארץ, משתף פעולה עם גוקו כנגד הצד המרושע של בו, שהתחזק מאוד לאחר שבלע חלק מלוחמי ה-Z, ובעזרת עגילי הפוטרה, ממזג את גופו יחד עם גופו של גוקו על מנת ליצור את **וג'יטו**. בו אינו מצליח להתמודד כנגד כוחו העוצמתי של הלוחם המשולב, אך בסופו של דבר וג'יטו מאפשר לעצמו להיבלע על ידי בו בידיעה כי זוהי הדרך היחידה להציל את חבריהם שנבלעו על ידו, דבר אשר מבטל את המיזוג ביניהם. לאחר שהם מצליחים להציל את חבריהם יחד עם החלק הטוב שהיה במאג'ין בו, חוזר מאג'ין בו הרשע לצורתו המקורית, קיד בו. לאחר קרב ארוך וקשה, ובזכות התוכנית אותה הגה מקיטה להחזיר לחיים את בני כדור הארץ טובי הלבב שנהרגו על ידי בו על מנת שיתרמו את האנרגיה שלהם לכדור ה"גנקי דמה" של גוקו, מצליחים השניים להשמיד את קיד בו.

כתוצאה מהמשאלה הזו, מקיטה חוזר לחיים באופן סופי אף הוא - דבר המוכיח על השינוי שהוא עבר. בנוסף לכך, מקיטה מתוודה במהלך הקרב כנגד בו כי גוקו הוא הלוחם הטוב מביניהם, והשניים הופכים לחברים - אם כי עדיין שוררת יריבות ידידותית ביניהם.

### דרגון בול סופר

בתחילת העלילה, מקיטה יוצא לחופשה משפחתית יחד עם בורמה וכמה מחבריו לוחמי ה-Z. באותו הזמן, מגיע לבקר אותם בירוס, אל ההרס של היקום שהתעורר לאחר תרדמה ארוכת שנים בחיפושיו אחר "האל הסופר סאיאני". מקיטה, בהיותו היחיד מבין החבורה שהכיר את בירוס, משקשק מפחד ממנו בהתחלה, אך לאחר שבירוס סוטר לבורמה, מתפרץ עליו מקיטה בזעם רב ומנסה להלחם בו לפני שהוא מוכרע על ידי כוחו של אל ההרס. בהמשך, מסייע מקיטה לגוקו לבצע את הטקס במסגרתו גוקו יקבל את כוח "האל הסופר סאיאני" על מנת שיוכל להתמודד מול בירוס, פן ישמיד את כדור הארץ. בירוס מגלה לגוקו ומקיטה כי קיימים עוד יקומים ולכל אחד אל הרס משלו ולוחמים רבי עוצמה משלהם, ועובדה זו מלהיבה את תאוות הקרב שלהם.

לאחר הקרב, עוברים גוקו ומקיטה להתאמן אצל בירוס במטרה לשלוט באנרגיה האלוהית החדשה שלהם. תוך כדי שגוקו ומקיטה מתאמנים עם בירוס, אויבם המושבע פריזה חוזר חזרה מהמתים ופולש לכדור הארץ עם צבא עצום. לאחר שגוקו, שנלחם נגדו ראשון, מוכרע ארצה על ידי תכסיס של אחד מחייליו, תופס מקיטה את מקומו ומכריע את פריזה, אך לפני שהוא מצליח לחסל אותו פונה פריזה להשמיד את כדור הארץ ובכך מצליח להרוג את מקיטה. למרבה המזל, וויס - המלאך של היקום ועוזרו של בירוס - מצליח להחזיר את הזמן 3 דקות לפני כן, ובכך מאפשר לגוקו להתערב ולחסל את פריזה לפני שהוא יספיק להשמיד את כדור הארץ.

בהמשך, מתמודד מקיטה יחד עם קבוצת לוחמים נבחרים בטורניר בין-יקומי כנגד יקום 6, אשר דומה למדי מבחינת הרכב תושביו ליקום 7 - יקום הבית שבו מתרחשת העלילה. במהלך הטורניר, פוגש מקיטה במקבילו הסאיאני מיקום 6, נער סאיאני הססן בשם קאבה, ומחליט לקחת אותו תחת חסותו וללמד אותו כיצד לחזק את כוחותיו ולהפוך לסופר סאיין. לאחר הטורניר, יוצא מקיטה יחד עם גוקו לסייע לטראנקס העתידי אשר ציר הזמן שלו נתון שוב לאיום, הפעם מידי לוחם מסתורי הלובש את צורתו של סון גוקו ומכונה "גוקו בלאק", ומבקש לטהר את העולם מיצורים בני-תמותה. במהלך הקרב, נאלץ שוב מקיטה להתמזג עם גוקו ולהפוך לוג'יטו על מנת לסייע לטראנקס כנגד אויביו.

זנו, המלך של כל היקומים כולם, מכריז על טורניר בין-יקומי בו נציגים מכל 12 היקומים יתמודדו בזירה אחת על מנת להבטיח את ההישרדות של היקום שלהם. מקיטה מחליט להצטרף לצוות הלוחמים שייצגו את יקום 7 (וביניהם פריזה, שהוחזר לחיים על ידי וויס על מנת שיסייע ללוחמים בטורניר) ובמהלך הטורניר מצליח מקיטה להכריע לוחמים רבים. במהלך הקרב כנגד טופ רב-העוצמה מיקום 11, שמתברר כמועמד להחליף את אל ההרס של יקום 11 וכבר עכשיו מחזיק בכוחות אלי ההרס, מצליח מקיטה למצוא כוחות חדשים בקרבו ובעזרת כוחותיו החדשים מכריע את טופ שנראה כבלתי מנוצח. עם זאת, נכשל מקיטה בהתמודדותו עם ג'ירן, אף הוא מיקום 11, שמתברר כלוחם חזק יותר מטופ. ג'ירן מוציא את מקיטה החוצה מהזירה, לא לפני שמקיטה מעניק לגוקו את שארית כוחותיו על מנת שיוכל להתמודד מול ג'ירן ולנצח בטורניר. בהמשך, מקיטה וגוקו נאלצים להתמודד עם המגויס החדש בצבא הגלקטי של פריזה, סאיאני רב-עוצמה בשם ברולי, ולאחר מכן מגויסים לפטרול הגלקטי על מנת להתמודד עם המכשף האכזר מורו הידוע כ"אוכל העולמות" שנכלא לפני 10 מיליון שנה על ידי הקאיושין הגדול אך הצליח להשתחרר ומאיים שוב על היקום.

הופעה במדיות אחרות
------------------

מקיטה מופיע במספר פרקי פילר ב"דרגון בול Z"; באחד מהפרקים, במהלך המסע לכדור הארץ, מגיעים מקיטה ונאפה אל כוכב "ארליה" שם הם מתקבלים לכאורה כגיבורים לאחר שהרגו את מלכם העריץ. לאחר שהם מבינים כי הכוכב מלא ביצורים חלשים, מחליטים השניים לפוצץ את כוכב הלכת. בפרקים אחרים, שמתרחשים לאחר סאגת פריזה בכוכב נאמק, יוצא מקיטה למסע בחלל על מנת לאתר את גוקו, ולא מצליח בכך. תוך כדי המסע הוא נתקל בחייליו לשעבר של פריזה, והורג אותם עד האחרון.

כמו כן, מופיע מקיטה בחלק מסרטי האנימה של דרגון בול Z שהופקו באופן בלעדי על ידי טואי אנימציה, ואינם קשורים לעלילת המאנגה. בסרט השישי מופיע מקיטה כשהוא עוזר לגוקו להתמודד מול קולר המתכתי על כוכב נאמק; בסרט השביעי, מקיטה עוזר לגוקו וטראנקס העתידי להלחם בשלושה אנדרואידים חדשים שנוצרו על ידי המחשב של ד"ר ג'ירו; בסרט השמיני, מתמודד מקיטה עם ברולי "הסופר סאיין האגדי" הבלתי מנוצח ועם אביו, פאראגוס, שמבקש להשתמש בברולי על מנת לנקום בבנו של המלך מקיטה; בסרט התשיעי מקיטה נחלץ לעזרתו של טראנקס מהעתיד לאחר שכדור הארץ מותקף בידי שודדי חלל; בסרט ה-12 מתמזגים גוקו ומקיטה לראשונה על מנת לנצח שד מסוכן שמאיים על האיזון בין עולם החיים לעולם המתים; ובסרט ה-13, משתתף מקיטה בקרב נגד השד המפלצתי הירודגארן.

### דרגון בול GT

דמותו של מקיטה מופיעה גם בסדרת האנימה דרגון בול GT, שאף היא הופקה באופן בלעדי על ידי טואי אנימציה ועלילתה ממשיכה את המאנגה באופן עצמאי, ללא מעורבותו של טוריאמה.

בחלק הראשון של הסדרה, נופל מקיטה קורבן לטפיל חייזרי בשם "בייבי" שמשתלט על גופו, ומשתמש בו על מנת להשתלט על היקום ובכך לנקום בסאיאנים, שהרסו את כוכב הבית שלו לפני שנים רבות. בסופו של דבר, מצליח גוקו בעזרת כוח ה"סופר סאיין 4" החדש שלו, להביס את "בייבי מקיטה" ולהוציא את בייבי מגופו של מקיטה. בהמשך העלילה, מתמודד מקיטה ללא הצלחה מרובה נגד סופר אנדרואיד 17 לפני שגוקו חוזר מעולם המתים להצילו; וכן מתמודד עם אחרון דרקוני הצללים, אומגה שנרון, שנוצר כתוצאה משימוש לרעה בכדורי הדרגון בול לאורך הזמן. במהלך הקרב נגד אומגה שנרון, מגלה מקיטה אף הוא כיצד להפוך ל"סופר סאיין 4" וכן מתמזג שוב עם גוקו, בדומה לסרט 12. לאחר תום הקרב, עוזב גוקו את כדור הארץ על גבו של הדרקון שנרון, וממנה את מקיטה לשומר החדש של כדור הארץ.

### במשחקי וידאו

כמו כן, הופיעה דמותו של מקיטה במשחקי וידאו רבים, הן כבוס והן כדמות שניתן לשחק בה, במשחקי הלחימה בודוקאי, בודוקאי טנקאיצ'י, זינוברס, זינוברס 2 ו-FighterZ.

ביקורת
------

דמותו של מקיטה זכתה לשבחים הן מצד הצופים והמעריצים והן מצד מבקרי מאנגה ואנימה.

לטענת מבקר האנימה ת'רון מרטין מאתר Anime News Network (אנ'), אופיו של מקיטה וגאוותו הן אחת הסיבות להצלחה העצומה של דרגון בול Z. באותה הביקורת, ציין מרטין לחיוב את הקרב בין גוקו למאג'ין מקיטה במהלך הסאגה האחרונה של האנימה, וטען כי הקרב היה בין הרגעים המבדרים של אותה הסאגה. בביקורת אחרת, טען מרטין כי הסצנה בה התגבר מקיטה על גאוותו על מנת לעזור לגוהאן להביס את סל האכזרי הייתה הסצנה הטובה ביותר מאותו הקרב, כיוון שהיא עזרה ליצור את רגע השיא של הקרב. בביקורת אחרת שפורסמה באתר DVDTalk, טען המבקר טוד דאגלס ג'וניור כי הפיכתו בחזרה לנבל בתחילת הסאגה האחרונה בדרגון בול Z (אשר הובילה לקרב כנגד גוקו) הייתה "הבשר האמיתי" של העלילה.

דמותו של מקיטה מוקמה במקום ה-21 ברשימת "דמויות האנימה הטובות ביותר בכל הזמנית" שפורסמה ב-2009 מטעם מגזין IGN. ברשימה זו, כונה מקיטה בתואר "ה'ממזר המוחלט' המקורי" ש"הקדים ממזרים נוספים כמו לייט יאגאמי (מהמאנגה מחברת המוות) ולולוץ' לאמפרוג' (מקוד גיאס)". ברשימת "עשרת הנבלים הגדולים ביותר באנימה" שנערכה ב-2014 אף היא על ידי IGN, זכה מקיטה למקום השלישי, שם צוינה לחיוב התפתחות דמותו מ"פרחח חייזרי עם נטיות סאדיסטיות ותסביך נחיתות" לחברו הטוב ביותר של גוקו, ולאחד ש"יוכל לעזור להציל את העולם, אם תתפסו אותו ביום טוב".

מערכת היחסים שלו עם בורמה זכתה אף היא לביקורת. בביקורת שפורסמה באתר THEM Anime Reviews נטען כי למערכת היחסים הזו היה פוטנציאל בידורי רב שלא התפתח במיוחד במהלך העלילה והפוטנציאל הזה התפספס לחלוטין. כמו כן, מערכת היחסים הזו זכתה במקום השני ברשימת "סיפורי האהבה הטובים ביותר באנימה" מטעם האתר About.com, למרות היותה לא צפויה בכלל.

באופן כללי, דמותו של מקיטה הפכה לאחת הדמויות הפופולריות ביותר בסדרה ואחת המזוהות ביותר עם הזיכיון. בסקר שערכה המוציאה לאור Shueisha ב-1993 עבור קוראי המגזין Weekly Shōnen Jump בו מתפרסמת המאנגה, זכה מקיטה במקום הרביעי ברשימת "הדמויות הפופולריות ביותר". בסקר דומה שנערך שנתיים לאחר מכן, טיפס מקיטה למקום השני במדד הפופולריות. בסקר שנערך ב-2004 על ידי Shueisha ופורסם בספר *Dragon Ball Forever*, קבעו קוראי המאנגה כי דמותו של מקיטה היא השנייה הפופולרית ביותר, לאחר גוקו. כמו כן, בסקר שנערך על ידי חברת ההוצאה האמריקנית Viz Media אשר אמונה על עיבוד המאנגה לאנגלית, הפך מקיטה לדמות הפופולרית ביותר במאנגה של דרגון בול סופר.

בביקורות שהתפרסמו על דרגון בול סופר, הן מקיטה והן גוקו זכו לביקורת על היותן כל כך חזקות באופן לא הגיוני עד למידה בה עוצמתם גוזלת את הפוקוס מהדמויות האחרות בסדרה, אף על פי שאסטרטגיות הלחימה שלהם לוקות בחסר מבחינת מורכבותן ואף יוצרות חורי עלילה משמעותיים.

השפעה תרבותית
-------------

### תופעת האינטרנט "IT'S OVER 9000!!"

אחד מציטוטיו המפורסמים של מקיטה בדיבוב האמריקני הראשון (שהופק על ידי אולפני הדיבוב "Ocean" של חיים סבן, ודובב על ידי בריאן דרומונד) נלקח מהסצנה בה נַאפָּה שואל את מקיטה על רמת הכוח של סון גוקו, שזה עתה הגיע להלחם נגדם. מקיטה משיב לו "IT'S OVER 9000!!!" (במקור היפני ובדיבוב העברי: "(הכוח של גוקו) הרבה יותר מ-8000!") תוך כדי שבירת מכשיר ה"סְקָאוּטֶר" המורכב על עינו ומשמש למדידת אנרגיה. ב-2006 עלה קטע הווידאו מהסצנה הנ"ל לאתר יוטיוב והפך לוויראלי ולתופעת אינטרנט (meme), ועם הזמן הפך לאחד מהקטעים המזוהים ביותר עם תרבות האינטרנט.

### בספורט

שלישיית המתאבקים "The New Day" מה-WWE מופיעים ברסלמניה 32 עם תלבושות בסגנון השריון הסאיאני, המזוהה עם מקיטהלוחם ה-UFC מרקוס ברימאג' (אנ') הוא מעריץ גדול של האנימה "דרגון בול Z" ולטענתו הסדרה היא אחת מהסיבות מדוע בחר לעסוק באמנויות לחימה משולבות (MMA). הוא ציין כי הקרב הראשון בין גוקו למקיטה הוא אחד מהקרבות האהובים עליו ביותר בסדרה.

הג'ודוקא והמתאבקת המקצועית רונדה ראוזי אף היא מעריצה של הסדרה, ואף הופיעה ברסלמניה 31 עם חולצה ועליה הכיתוב "IT'S OVER 9000!!!" בהתייחס לתופעת האינטרנט של מקיטה. כמו כן, ברסלמניה 32, החליטו שלישיית המתאבקים "The New Day" (ביג אי, קופי קינגסטון ואקסבייר וודס) לעלות לזירה כשהם לבושים בתלבושות הדומות לחליפות שריון סאיאניות זהות לאלו שלובש מקיטה לאורך המאנגה והאנימה.

הכדורגלן הארגנטינאי אדוארדו סאלביו מהבוקה ג'וניורס נוהג לחגוג את השערים שהוא מבקיע עם שמות של מתקפות מדרגון בול, ביניהן מתקפת ה"Final Flash" של מקיטה.

### במוזיקה

מקיטה מוזכר בשני שירים של הראפר סולג'ה בוי, "Anime" ו- "Goku", וכן בשיר "Christ Conscious" של ג'ואי באדאס. כמו כן, אחד מציטוטיו (מהדיבוב האנגלי הראשון של אולפני סבן) סומפל בגרסת הדמו של השיר "First Impressions" של להקת הרוק האמריקנית Thrice.

באלבום השלישי של הרכב הקומדיה המוזיקלית האמריקני Starbomb יש שיר בשם "Vegeta's Serenade" (הסרנדה של וג'יטה) שמתאר בצורה הומוריסטית את מערכת היחסים שלו עם בורמה כאשר השנאה שלו ליריבו גוקו מפריעה לו כל הזמן.

קישורים חיצוניים
----------------

ויקישיתוף מדיה וקבצים בנושא **מקיטה** בוויקישיתוף

הערות שוליים
------------

1. ↑  דרגון בול (מאנגה) צ'אפטר 257, "Dodoria in Terror"
2. ↑  DRAGON BALL 大全集 5: TV ANIMATION PART 2. Shueisha. 1995. pp. 206–210
3. 1 2  Translations | Official "Battle of Gods" Website: Toriyama x Nakagawa Interview, Kanzenshuu (באנגלית אמריקאית)
4. ↑  The Creator Of Dragon Ball Dislikes A Very Surprising Character, Anime (באנגלית)
5. ↑  ראיון עם אקירה טוריאמה במגזין Saikyō Jump #3,‏ 2014
6. ↑  דרגון בול (מאנגה), צ'אפטר 375; ובמקביל באנימה דרגון בול Z פרק 154
7. ↑  דרגון בול Z, פרק 74
8. ↑  ראיון עם עמי מנדלמן, המדבב העברי באתר יוטיוב
9. ↑  שמו הסאיאני האמיתי של סון גוקו.
10. ↑  דרגון בול (מאנגה) צ'אפטר 303, "Freeza Makes Doubly Sure!!"
11. 1 2  דרגון בול (מאנגה) צ'אפטר 343, "Vegeta Returns!!!"
12. ↑  דרגון בול סופר (אנימה) פרק 123, "Body, Soul and Power Unleashed! Goku and Vegeta!"
13. ↑  דרגון בול סופר (מאנגה) צ'אפטר 74, "Vegeta Vs. Granolah"
14. ↑  דרגון בול (מאנגה) צ'אפטר 204, "The Needs of the Many"
15. ↑  דרגון בול (מאנגה) צ'אפטר 227, "The Last of Nappa"
16. ↑  דרגון בול (מאנגה) צ'אפטר 241, "Goku's Request"
17. ↑  דרגון בול (מאנגה) צ'אפטר 246, "The Return of Vegeta"
18. ↑  דרגון בול (מאנגה) צ'אפטר 308, "The End of Vegeta"
19. ↑  דרגון בול Z, פרק 101
20. ↑  דרגון בול (מאנגה) צ'אפטר 335, "The Terrifying Message"
21. ↑  דרגון בול (מאנגה) צ'אפטר 353, "Vegeta vs. Android 18, Round Two"
22. ↑  דרגון בול (מאנגה) צ'אפטר 379, "Cell's Last Chance"
23. ↑  דרגון בול (מאנגה) צ'אפטר 385, "Trunks Steps In"
24. ↑  דרגון בול (מאנגה) צ'אפטר 416, "Kamehameha vs. Kamehameha"
25. ↑  דרגון בול (מאנגה) צ'אפטר 456, "Goku vs. Vegeta"
26. ↑  דרגון בול (מאנגה) צ'אפטר 467, "Farewell, Proud Warrior"
27. ↑  דרגון בול (מאנגה) צ'אפטרים 504-506
28. ↑  דרגון בול (מאנגה) צ'אפטרים 517-508
29. ↑  דרגון בול סופר, פרק 7
30. ↑  דרגון בול סופר, פרק 9
31. ↑  דרגון בול סופר (מאנגה), צ'אפטר 4
32. ↑  בכך נרמז כי גם וג'יטה עבר את הטקס, אף על פי שצעד זה לא נזכר מפורשות באנימה ובמאנגה.
33. ↑  דרגון בול סופר, פרק 27
34. ↑  דרגון בול סופר, פרק 37
35. ↑  דרגון בול סופר, פרק 66
36. 1 2  דרגון בול סופר, פרק 126
37. ↑  אירועי הסרט דרגון בול סופר: ברולי
38. ↑  דרגון בול סופר (מאנגה), כרכים 9–15 (צ'אפטרים 42-67)
39. ↑  דרגון בול Z, פרק 11
40. ↑  דרגון בול Z, פרקים 107-118
41. ↑  Dragon Ball Z Season 8 DVD Set, Anime News Network (באנגלית)
42. ↑  Dragon Ball Z DVD Season 6, Anime News Network (באנגלית)
43. ↑  DVD Talk, www.dvdtalk.com
44. ↑  כריס מקנזי, Top 25 Anime Characters of All Time, IGN, ‏21 באוקטובר 2009
45. ↑  Ramsey Isler, Top 10 Anime Villains, IGN, ‏2014-07-30 (באנגלית)
46. ↑  THEM Anime Reviews 4.0 - Dragon Ball Z, www.themanime.org
47. ↑  The 8 Best Anime Love Stories Ever Made, LiveAbout (באנגלית)
48. ↑  Dragon Ball The Complete Illustrations. Viz Media. October 2008. pp. 215, 217.
49. ↑  Dragon Ball Forever (ביפנית). Shueisha. 2004.
50. ↑  VIZ Blog / Dragon Ball Super Popularity Poll Results Aug 2021, www.viz.com (באנגלית אמריקאית)
51. ↑  ג'יי גיבס, It’s Time to Admit that DRAGON BALL SUPER is Terrible, ComicsVerse, ‏23 באוגוסט 2017
52. ↑  דרגון בול Z (הגרסה המצונזרת של אולפני חיים סבן) פרק 21
53. ↑  הסרטון כפי שהועלה מחדש ב-2009 באתר יוטיוב
54. ↑  It's Over 9000!, Know Your Meme
55. ↑  It's Over 9000: Dragon Ball Z's Most Famous Line Is A Mistranslation, ScreenRant, ‏2019-06-27 (באנגלית אמריקאית)
56. ↑  Derek Padula, MMA: Marcus Brimage Credits Dragon Ball Z for His Career Choice, Bleacher Report (באנגלית)
57. ↑  The Associated Press, Celebs, athletes give ‘Dragon Ball’ pop culture super status, cleveland, ‏2019-01-15 (באנגלית)
58. ↑  There Was 'Dragon Ball Z' Cosplay On Display At 'WrestleMania 32', techtimes.com
59. ↑  Salvio volvió a recrear a Dragon Ball en el festejo de Boca - TyC Sports, www.tycsports.com
60. ↑  *Soulja Boy – Anime*, נבדק ב-2022-06-08
61. ↑  *Joey Bada$ – Christ Conscious*, נבדק ב-2022-06-08

| דרגון בול מאת אקירה טוריאמה |
| --- |
| אנימה/ סדרות טלוויזיה | דרגון בול (1986–1989) • דרגון בול Z ‏(1989–1996) (דרגון בול Kai ‏(2009–2011; 2014–2015)) • דרגון בול GT ‏(1996–1997) • דרגון בול סופר (2015–2018) |  |
| סדרות רשת | סופר דרגון בול גיבורים (2018–הווה) |
| ספיישלים לטלוויזיה | בארדוק אבא של גוקו (1990) • ההיסטוריה של טראנקס (1993) • מורשתו של גיבור (1997) • לופי X טוריקו X גוקו (2013) |
| סרטים ל-DVD | העולם של דרגון בול זי (2000) • התכנית להשמדת הסאיינים (חלק א', חלק ב') (1993) • התכנית להשמדת הסופר סאיינים (רימייק) (2010) |
| סרטים קצרים | גוקו והחברים חוזרים (2008) • הפרק של בארדוק (2010) |
| דרגון בול - סרטים | האגדה של שנרון (1986) • היפהפייה הנרדמת בטירת השטן (1987) • הרפתקה מיסטית (1988) • החזק מנצח (1996) |
| דרגון בול Z - סרטים | האזור המת (1989) • החזק בעולם (1990) • עץ העוצמה (1990) • הלורד סלאג (1991) • נקמתו של קולר (1991) • שובו של קולר (1992) • סופר אנדרואיד 13 (1992) • ברולי: הסופר סאייה האגדי (1993) • בוז'אק - שודד הגלקסיה (1993) • ברולי: השיבה (1994) • ביו-ברולי (1994) • מיזוג חדש נולד (1995) • אגרוף הדרקון של סון גוקו (1995) • קרב האלים (2013) • תחייתו של פ' (2015) |
| דרגון בול סופר - סרטים | ברולי (2018) • סופר הירו (2022) |
| דמויות | סון גוקו • פיקורו • סון גוהאן • מקיטה • פריז • סל • מאסטר רושי |
| משחקי וידאו | בודוקאי • זינוברס • זינוברס 2 • Dragon Ball FighterZ • קאקארוט |
| סרטי לייב אקשן | דרגון בול: אבולוציה (2009) |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 239dc634-8b2e-4ade-bfef-dd6eb58b1285

 |